Gemeng Bous-Waldbriedemes
D'Gemeng Bous-Waldbriedemes (offiziell commune Bous-Waldbredimus) ass eng vun den  lëtzebuergesche Gemengen a läit am Kanton Réimech. Si ass den 1. September 2023 aus der Fusioun vun de Gemenge Bous a Waldbriedemes entstanen. 

De Chef-lieu vun der Gemeng ass uganks d'Uertschaft Bous, bis déi nei Märei zu Waldbriedemes fäerdeg ass. Uganks war geplangt, dat aalt Paschtoueschhaus als Märei ëmzebauen, Enn 2022 ass dunn awer festgehale ginn, eng nei Märei um Terrain vum Veräinsbau Jos Rennel ze bauen.

Geschicht 
Am Sënn vun enger besserer Entwécklung vun de jeeweilege Gemengen, absënns wat d'ëffentlech Servicer, d'Schafe vu kommunalen Infrastrukturen an eng performant Verwaltung ugeet, hunn d'Schäfferéit vu Bous a Waldbriedemes am Joer 2019 mat de Sondéierungsgespréicher iwwer eng eventuell Fusioun ugefaangen. Do dernieft géif d'Fusioun och finanziell Avantagë mat sech bréngen: engersäits kritt d'Fusiounsgemeng e Subsid vum Staat an anersäits ginn och aner finanziell Leeschtunge vum Staat fir eng Gemeng mat enger gewësser Gréisst méi grouss. Béid Gemengen hunn och an der Vergaangenheet schonn a verschiddene Syndikater zesummegeschafft, wéi z. B. am SIAER, SIAS, SIDERE, SIDEST, SIGI, SIGRE a SYVICOL. 

De 6. September 2018 an de 4. Oktober 2018 hu béid Gemengeréit decidéiert datt d'Fusiounsgespréicher ufänke sollten an den 20. Mee 2021 sinn dem Inneminister déi detailléiert Modalitéite fir d'Fusioun presentéiert ginn. Am November 2021 hunn déi zwéi Gemengeréit festgehalen, datt d'Bevëlkerung mat engem Referendum iwwer d'Fusioun ofstëmme soll. Beim Referendum, deen an den zwou Gemengen den 3. Abrëll 2022 ofgehale gouf, haten zu Bous 57% an zu Waldbriedemes 75% vun de Wieler fir eng Fusioun gestëmmt. Am Vott a béide Gemengeréit (den 28. Abrëll 2022 zu Bous an de 5. Mee zu Waldbriedemes) gouf sech dunn definitiv drop gëeenegt, ze fusionéieren.

D'Gesetz dozou gouf den 8. Februar 2023 an der Chamber gestëmmt.

De Gemengerot vun der neier Gemeng gëtt bei de Gemengerotswale vum 11. Juni 2023 gewielt, a funktionéiert vum 1. September 2023 un.

Finanziellen Impakt vun der Fusioun 
De Staat bezilt der neier Gemeng e Subsid op Basis vun der Awunnerzuel op den 31. August 2023. Geschat gëtt e Montant vu 6,57 Milliounen Euro.

Geographie 
Déi nei Gemeng ass flächeméisseg déi zweetgréisst Gemeng am Réimecher Kanton, mat ronn 3.000 Awunner, opgedeelt op 8 Dierfer.

Se grenzt am Nordwesten un d'Gemeng Conter (Kanton Lëtzebuerg) an dann, am Sënn vun der Auer, u follgend Gemengen aus dem Kanton Réimech: Lenneng, Stadbriedemes, Réimech, Schengen an Duelem.

Uertschaften a Lieu-diten an der Gemeng

Uertschaften 

 Aassel
 Bous
 Ierpeldeng
 Ierseng
 Réid
 Rolleng
 Trënteng
 Waldbriedemes

Lieu-diten 

 Emeringerhaff
 Gondel
 Heesberhaff
 Herdermillen
 Scheierbierg

Entwécklung vun der Awunnerzuel

Politik 
Am Ufank besteet de Schäfferot vun der Fusiounsgemeng aus engem Buergermeeschter an dräi Schäffen, woubäi et jeeweils zwéi Memberen aus all Walsektioun (Bous a Waldbriedemes) musse sinn. Am Gemengerot sinn eelef Conseilleren, sechs Membere aus der Sektioun Bous an der fënnef vu Waldbriedemes.

No de Gemengewale vun 2029 zielen dann déi üblech Zuele wéi et am Gemengegesetz virgesinn ass.

Buergermeeschteren 
 zanter 2023: Toto Da Costa Araujo

Perséinlechkeeten

Kuckeswäertes 
 Kierch vu Waldbriedemes
 Kapell Trënteng
 D'Reschter vun der Gipsgrouf
 Am Buusserbësch:
 e bemierkenswäerte Bam: d'Kéionnereech
 Kräiz beim fréiere Ronnebeemchen
 Naturschutzgebitt Reckingerhaff-Weiergerwan

Kuckt och

Um Spaweck 

 Projet de loi 8025 portant fusion des communes de Bous et de Waldbredimus op legilux.lu
 Loi du 3 mars 2023 portant fusion des communes de Bous et de Waldbredimus op legilux.lu

 
Bous-Waldbriedemes